Ionuț Stroe, purtătorul de cuvânt al liberalilor, a declarat, luni, că nu este exclusă o candidatură comună PSD-PNL la alegerile prezidențiale din septembrie, „dacă agenda comună a social-democraților și liberalilor” va include discuții despre această candidatură.
Ionuț Stroe, purtătorul de cuvânt al PNL, a declarat, luni, că varianta pe un candidat comun din partea social-democraților și a liberalilor la alegerile prezidențiale din septembrie nu poate fi exclusă, dacă agenda politică a PSD și PNL, după alegerile din 9 iunie, va include și această candidatură.
„Preocupările noastre actuale sunt strict legate de administraţia locală şi agenda europeană, europarlamentară. În egală măsură, ne interesează să asigurăm şi o guvernare funcţională.
Foarte probabil, după 9 iunie se va schimba agenda politică, pentru că se va epuiza această etapă a alegerilor locale şi vom avea o altă agendă legată de ce se va întâmpla în toamnă”, a declarat purtătorul de cuvânt al PNL, la Prima News.
Purtătorul de cuvânt al liberalilor a adăugat că „este absolut legitim interesul fiecărui partid politic din coaliţie să îşi promoveze candidatul”. Anterior declarațiilor lui Stroe, prim-vicepreședintele PNL, Rareș Bogdan, a spus că liberalii „nu au scenariu în care să nu candideze” Nicolae Ciucă la prezidențialele din septembrie.
Ionuț Stroe a precizat că o candidatură comună PSD-PNL la Cotroceni ar fi „ o continuare a buneri conlucrări şi a rezultatelor pe care le avem la guvernare”.
„Nu am spus că este exclusă o discuţie cu social-democraţii. Dacă agenda noastră comună va cuprinde şi discuţii privind această candidatură comună, se poate întâmpla. Practic ar fi o continuare a buneri conlucrări şi a rezultatelor pe care le avem la guvernare.
S-a putut realiza această ofertă politică comună la europarlamentare, de ce nu s-ar putea duce mai departe şi către parlamentare sau poate prezidenţiale”, a subliniat purtătorul de cuvânt al PNL.